text:
законодателство и практики по отношение на международната закрила, съобразени с разпоредбите на Женевската конвенция за статута на бежанците от 1951 г., на Протокола за статута на бежанците от 1967 г. и на другите приложими международни инструменти, като например Европейската конвенция за защита на правата на човека, и за да се гарантира спазването на принципа за забрана за връщане;
 в)
 правилата за обратно приемане, правата и статута на приетите лица, справедливото третиране и интеграцията на законно пребиваващите чужди граждани, образованието и обучението и мерките срещу расизма и ксенофобията;
 г)
 създаването на ефективна и превантивна политика срещу незаконната миграция, незаконното превеждане през граница на мигранти и трафика на хора, включително въпроса за начините за борба с мрежите за незаконна миграция и трафика на хора, както и начините за закрила на жертвите на такъв трафик;
 д)
 въпроси като организацията, обучението, най-добрите практики и други оперативни мерки в областта на управлението на миграцията, сигурността на документите, визовата политика, управлението на границите и информационните системи в областта на миграцията;
 3. Сътрудничеството може също да улесни кръговата миграция в полза на развитието.
 Член 15
 Движение на лица и обратно приемане
 1. Страните, които са обвързани от следните споразумения, гарантират пълното прилагане на:
 a)
 Споразумението между Европейския съюз и Република Армения за обратното приемане на незаконно пребиваващи лица; както и
 б)
 Споразумението между Европейския съюз и Република Армения за улесняване на издаването на визи.
 2. Страните продължават да насърчават мобилността на гражданите чрез Споразумението за визови облекчения и възнамеряват своевременно да започнат диалог за либерализиране на визовия режим, веднага щом бъдат изпълнени условията за добре управлявана и сигурна мобилност. Те си сътрудничат в борбата с незаконната миграция, включително чрез прилагането на Споразумението за обратно приемане, като същевременно насърчават политиката за управление на границите, както и правните и оперативните рамки.
 Член 16
 Борба срещу организираната престъпност и корупцията
 1. Страните си сътрудничат в борбата и в предотвратяването на престъпните и незаконните дейности, и по-конкретно дейностите с транснационален характер, организирани или други, като например:
 a)
 незаконното превеждане през граница на мигранти и трафика на хора;
 б)
 контрабандата и трафика на огнестрелни оръжия, включително МОЛВ;
 в)
 контрабандата и трафика на незаконни наркотици;
 г)
 контрабандата и трафика на стоки;
 д)
 незаконните икономически и финансови дейности, като например подправянето, фискалните измами и измамите в областта на обществените поръчки;
 е)
 присвояването на средства в проектите, финансирани от международни донори;
 ж)
 активната и пасивната корупция както в частния, така и в публичния сектор;
 з)
 подправянето на документи и подаването на неверни декларации; както и
 и)
 киберпрестъпността.
 2. Страните задълбочават двустранното, регионалното и международното сътрудничество между правоприлагащите органи, включително възможността за евентуално съдействие между Агенцията на Европейския съюз за сътрудничество в областта на правоприлагането (Европол) и компетентните органи на Република Армения. Страните се ангажират да прилагат ефективно съответните международни стандарти, и по-специално стандартите, залегнали в Конвенцията на ООН срещу транснационалната организирана престъпност от 2000 г. и трите протокола към нея. Страните си сътрудничат в предотвратяването на корупцията и борбата с нея в съответствие с Конвенцията на ООН срещу корупцията от 2003 г., препоръките на Групата


text:
държави срещу корупцията на Съвета на Европа (GRECO) и ОИСР, както и по въпросите на прозрачността по отношение на декларирането на имущественото състояние, защитата на лицата, подаващи сигнали за нарушения, и разкриването на информация относно крайните бенефициери на юридически лица.
 Член 17
 Незаконни наркотици
 1. В рамките на съответните си правомощия и компетентност страните си сътрудничат, за да се гарантира наличието на балансиран и интегриран подход към предотвратяването и борбата с незаконните наркотици, както и с новите психоактивни вещества. Политиките и дейностите в областта на наркотиците са насочени към укрепването на структурите за предотвратяване и борба с незаконните наркотици, към намаляване на доставките, трафика и търсенето на незаконни наркотици и към справяне със здравните и социалните последици от злоупотребата с наркотици с цел намаляване на причинената от тях вреда, като са насочени и към по-ефективно предотвратяване на отклоняването на химически прекурсори, използвани за незаконно производство на наркотични и психотропни или психоактивни вещества.
 2. Страните се споразумяват относно необходимите методи на сътрудничество за постигане на целите, посочени в параграф 1. Действията се основават на общоприети принципи, залегнали в съответните международни конвенции, и имат за цел изпълнението на препоръките от заключителния документ от проведената през април 2016 г. Специална сесия на Общото събрание на ООН, посветена на световния проблем с наркотиците.
 Член 18
 Изпиране на пари и финансиране на тероризма
 1. Страните си сътрудничат с цел предотвратяване на използването на техните финансови и съответни нефинансови системи за изпиране на приходите от престъпни дейности като цяло и по-конкретно от свързани с наркотици престъпления, както и за финансиране на тероризма. Това сътрудничество обхваща възстановяването на активи и финансови средства, придобити в резултат на престъпления.
 2. Сътрудничеството в тази област позволява обмен на необходимата информация в рамките на съответното законодателство на страните и съответните международни инструменти, както и приемането на подходящи стандарти за предотвратяване на изпирането на пари и финансирането на тероризма, както и за борба срещу тях, които стандарти са еквивалентни на тези, приети от съответните международни органи, работещи в тази област, като например Специалната група за финансови действия за изпирането на пари.
 Член 19
 Сътрудничество в борбата срещу тероризма
 1. В съответствие с принципите, на които се основава борбата срещу тероризма съгласно член 11, страните потвърждават значението на правоприлагащия и съдебния подход към борбата срещу тероризма и се споразумяват да си сътрудничат в предотвратяването и премахването на тероризма, и по-специално чрез:
 a)
 обмен на информация за терористични групировки и лица, занимаващи се тероризъм, и за техните мрежи за подкрепа в съответствие с международното и националното право, и по-конкретно що се отнася до защитата на личните данни и на неприкосновеността на личния живот;
 б)
 обмен на опит в предотвратяването и премахването на тероризма, средствата и методите и техните технически аспекти, както и обмен на опит за обученията, в съответствие с приложимото право;
 в)
 обмен на мнения относно радикализацията и привличането на терористи и относно начините за противодействие на радикализацията и насърчаване на реинтеграцията;
 г)
 обмен на мнения и опит във връзка с трансграничното придвижване и пътуване на заподозрени в тероризъм лица, както и във

type: contracts

jurisdiction: EU


text:
връзка с терористични заплахи;
 д)
 споделяне на най-добри практики, що се отнася до защитата на правата на човека в борбата срещу тероризма, и по-конкретно във връзка с наказателните производства;
 е)
 осигуряване на криминализирането на терористичните действия; и
 ж)
 предприемане на мерки срещу заплахата от химически, биологичен, радиологичен и ядрен тероризъм и на мерки за предотвратяване на придобиването, прехвърлянето и използването за терористични цели на химически, биологични, радиологични и ядрени материали, както и за предотвратяване на незаконните действия срещу високорисковите химически, биологични, радиологични и ядрени съоръжения.
 2. Сътрудничеството се основава на съответните налични оценки и се осъществява чрез взаимни консултации между страните.
 Член 20
 Правно сътрудничество
 1. Страните се споразумяват да развиват съдебното сътрудничество по граждански и търговски дела по отношение на договарянето, ратифицирането и прилагането на многостранни конвенции за съдебно сътрудничество по граждански дела, и по-специално конвенциите на Хагската конференция по международно частно право в областта на международното правно сътрудничество, съдебните спорове с международен елемент и закрилата на децата.
 2. По отношение на съдебното сътрудничество по наказателноправни въпроси страните се стремят да подобрят сътрудничеството в областта на правната взаимопомощ въз основа на приложимите многостранни споразумения. Това сътрудничество включва, когато е целесъобразно, присъединяването към съответните международни инструменти на ООН и на Съвета на Европа и тяхното прилагане, както и по-тясно сътрудничество между Евроюст и компетентните органи на Република Армения.
 Член 21
 Консулска закрила
 Република Армения се съгласява дипломатическите и консулските органи на всяка представлявана държава членка да предоставят закрила и на гражданите на държави членки, които не разполагат с такова постоянно представителство в Република Армения, което действително да е в състояние да им предоставя консулска закрила в даден случай, при същите условия като на собствените си граждани.
 ДЯЛ IV
 ИКОНОМИЧЕСКО СЪТРУДНИЧЕСТВО
 ГЛАВА 1
 Икономически диалог
 Член 22
 1. Европейският съюз и Република Армения улесняват процеса на икономическа реформа, като подобряват разбирането на основополагащите елементи на своите икономики и формулирането и изпълнението на икономическите политики.
 2. Република Армения предприема по-нататъшни стъпки да развие добре функционираща пазарна икономика и да сближи постепенно нормативната си уредба и политики в икономическата и финансовата сфера с тези на Европейския съюз, в съответствие с настоящото споразумение. Европейският съюз ще подкрепя Република Армения в осигуряването на стабилни макроикономически политики, включително независимост на централната банка и ценова стабилност, стабилни публични финанси и устойчивост на режима на обменния курс и платежния баланс.
 Член 23
 За тази цел страните се споразумяват да провеждат редовен диалог по икономически теми, насочен към следното:
 a)
 обмен на информация относно макроикономическите тенденции и политики, както и относно структурните реформи, включително стратегиите за икономическо развитие;
 б)
 обмен на експертен опит и най-добри практики в области като публичните финанси, рамката на паричната политика и рамката на политиката по отношение на обменните курсове, политиката за финансовия сектор и икономическата статистика;
 в)
 обмен на информация и опит в областта на регионалната икономическа интеграция, включително функционирането на Европейския икономически и паричен съюз;
 г)
 преглед на двустранното сътрудничество в сферата на икономиката, финансите и статистиката.
 Член 24
 Вътрешен контрол и одит в публичния сектор
 Страните си сътрудничат в областта на вътрешния


text:
контрол и на външния одит в публичния сектор със следните цели:
 a)
 по-нататъшно развиване и прилагане на системата за вътрешен контрол в публичния сектор в съответствие с принципа на децентрализирана управленска отчетност, включително на независимата функция на вътрешния одит в целия публичен сектор на Република Армения, посредством сближаване с общоприетите международни стандарти, рамки, указания и насоки и с добрите практики на Европейския съюз въз основа на програма за реформи на системата за вътрешен финансов контрол в публичния сектор, одобрена от правителството на Република Армения;
 б)
 създаване на подходяща система за финансова инспекция в Република Армения, която да допълва функцията на вътрешен одит, без да я дублира;
 в)
 подпомагане на централното звено за хармонизация за вътрешния финансов контрол в публичния сектор на Република Армения и повишаване на неговата способност да ръководи процеса на реформи;
 г)
 по-нататъшно укрепване на Камарата за одит като върховна одитна институция на Република Армения, и по-конкретно на нейната финансова, организационна и функционална независимост в съответствие с международно признатите одитни стандарти в областта на външния одит (INTOSAI); както и
 д)
 осигуряване на обмен на информация, опит и добри практики.
 ГЛАВА 2
 Данъчно облагане
 Член 25
 Страните си сътрудничат за постигането на по-добро управление в областта на данъчното облагане с оглед на по-нататъшното подобряване на икономическите отношения, търговията, инвестициите и лоялното сътрудничество.
 Член 26
 Във връзка с член 25 страните признават и се ангажират с прилагането на принципите на добро управление в областта на данъчното облагане, т.е. принципите на прозрачност, обмен на информация и лоялна данъчна конкуренция, приети от държавите членки на равнището на Европейския съюз. За тази цел и без да се засягат областите на компетентност на Европейския съюз и на държавите членки, страните работят за подобряване на международното сътрудничество в областта на данъчното облагане, за улесняване събираемостта на законно дължимите данъчни постъпления и за разработването на мерки за ефективното прилагане на посочените принципи на добро управление.
 Член 27
 Страните усъвършенстват и укрепват своето сътрудничество, насочено към подобряването и развитието на данъчната система и администрация на Република Армения, включително към подобряването на събираемостта и капацитета за контрол, осигуряват ефективно събиране на данъците и засилват борбата с данъчните измами и избягването на данъци. Страните не правят дискриминация между вносните продукти и сходните на тях продукти, произведени на вътрешния пазар, в съответствие с членове I и III от Общото споразумение за митата и търговията от 1994 г. („ГАТТ от 1994 г.“). Страните се стремят да засилят сътрудничеството и обмена на опит в борбата с данъчните измами и избягването на данъци, и по-специално верижните измами, както и по въпросите, свързани с трансферното ценообразуване и регулирането, насочено срещу офшорните дружества.
 Член 28
 Страните си сътрудничат за постигането на общи политики за противодействие на измамите и контрабандата на акцизни стоки и за борба с тях. Това включва и обмен на информация. За тази цел страните се стремят да засилят своето сътрудничество в регионален контекст и в съответствие с Рамковата конвенция на Световната здравна организация за контрол на тютюна от 2003 г.
 Член 29
 По въпросите, включени в обхвата на настоящата глава, се провежда


text:
редовен диалог.
 ГЛАВА 3
 Статистика
 Член 30
 Страните развиват и засилват своето сътрудничеството по статистически въпроси, с което допринасят за постигането на дългосрочната цел да се предоставят навременни, международно съпоставими и надеждни статистически данни. Очаква се устойчивата, ефикасна и професионално независима национална статистическа система да предоставя информация от значение за гражданите, предприятията и вземащите решения в Европейския съюз и в Република Армения, давайки им възможност да вземат решения въз основа на тази информация. Националната статистическа система е съобразена с основополагащите принципи на официалната статистика, приети от ООН, и с достиженията на правото на ЕС в областта на статистиката, включително Кодекса на европейската статистическа практика, с цел привеждане на изготвянето на националната статистика в съответствие с европейските норми и стандарти.
 Член 31
 Сътрудничеството в областта на статистиката има за цел:
 a)
 допълнително укрепване на капацитета на националната статистическа система, включително правното основание, изготвянето на данни и метаданни с добро качество, политиката за разпространение и лесната употреба, като се вземат под внимание ползвателите в публичния и частния сектор, академичната общност и обществото като цяло;
 б)
 постепенно привеждане на статистическата система на Република Армения в съответствие с нормите и практиките, прилагани в Европейската статистическа система;
 в)
 прецизно предоставяне на данни към Европейския съюз, като се взема предвид прилагането на съответните международни и европейски методологии, включително класификациите;
 г)
 укрепване на професионалния и управленския капацитет на служителите в Република Армения, работещи в сферата на статистиката, с цел улесняване на прилагането на статистическите стандарти на Европейския съюз и подпомагане на развитието на статистическата система на Република Армения;
 д)
 обмен на опит относно развитието на ноу-хау в областта на статистиката; както и
 е)
 насърчаване на осигуряването и управлението на качеството на всички процеси за изготвяне на статистически данни и тяхното разпространение.
 Член 32
 Страните си сътрудничат в рамките на Европейската статистическа система, в която Евростат е статистическата служба на Европейския съюз. Това сътрудничество гарантира професионалната независимост на статистическата служба и прилагането на принципите на Кодекса на европейската статистическа практика, както и съсредоточаване върху следните области:
 a)
 демографската статистика, включително преброяванията и социалната статистика;
 б)
 статистическата информация за селското стопанство, включително селскостопански преброявания;
 в)
 бизнес статистика, включително статически бизнес регистри и използването на административни източници за статистически цели;
 г)
 макроикономическата статистика, включително националните сметки, статистиката за външната търговия, статистиката за платежния баланс и статистиката за преките чуждестранни инвестиции;
 д)
 статистическата информация за енергетиката, включително енергийните баланси;
 е)
 статистическата информация за околната среда;
 ж)
 регионалната статистика; както и
 з)
 хоризонталните дейности, включително осигуряването и управлението на качеството, статистическите класификации, обучението, разпространението и използването на съвременни информационни технологии.
 Член 33
 Страните обменят, inter alia, информация и експертен опит и развиват своето сътрудничество, като вземат предвид натрупания опит при реформирането на статистическата система, чието прилагане е започнало в рамките на различните програми за подпомагане. Усилията се насочват към по-нататъшното привеждане в съответствие с достиженията на правото на ЕС в областта на статистиката въз основа на националната стратегия за развитието на статистическата система на Република Армения и като се отчита развитието на Европейската статистическа система. В процеса на изготвяне на статистически данни


text:
се обръща особено внимание на използването в по-голяма степен на административните записи и опростяването на статистическите проучвания, като се отчита необходимостта от намаляване на тежестта за респондентите. Данните трябва да са от значение за определянето и наблюдението на политиките в основни области на социалния и икономическия живот.
 Член 34
 По въпросите, включени в обхвата на настоящата глава, се провежда редовен диалог. Доколкото е възможно, Република Армения следва да може да участва в предприетите в рамките на Европейската статистическа система дейности, включително в обучението.
 Член 35
 Постепенното сближаване на законодателството на Република Армения, когато е целесъобразно и приложимо, с достиженията на правото на ЕС в областта на статистиката се извършва в съответствие с ежегодно актуализирания и изготвен от Евростат Справочник на статистическите изисквания, който страните приемат за приложение към настоящото споразумение.
 ДЯЛ V
 ДРУГИ ПОЛИТИКИ ЗА СЪТРУДНИЧЕСТВО
 ГЛАВА 1
 Транспорт
 Член 36
 Страните:
 a)
 разширяват и укрепват своето сътрудничество в областта на транспорта, за да допринесат за развитието на устойчиви транспортни системи;
 б)
 насърчават ефикасните, безопасни и сигурни транспортни операции, както и интермодалността и оперативната съвместимост на транспортните системи; както и
 в)
 полагат усилия да подобрят основните транспортни връзки между своите територии.
 Член 37
 Сътрудничеството в областта на транспорта обхваща следните области:
 a)
 изготвянето на устойчива национална транспортна политика, обхващаща всички видове транспорт, по-специално с цел осигуряване на екологосъобразни, ефикасни, безопасни и сигурни транспортни системи и насърчаване на интегрирането на тези свързани с транспорта аспекти в други области на политиката;
 б)
 изготвянето на секторни стратегии с оглед на националната транспортна политика (включително правни изисквания за осъвременяване на техническото оборудване и транспортния парк, за да отговарят на най-високите международни стандарти) за автомобилния и железопътния транспорт, транспорта по вътрешни водни пътища, морския транспорт, въздухоплаването и интермодалността, включително графици и етапи на изпълнението, административни отговорности, както и планове за финансиране;
 в)
 подобряването на инфраструктурната политика с цел по-добро определяне и оценяване на инфраструктурните проекти за различните видове транспорт;
 г)
 изработването на стратегии за финансиране, съсредоточени върху поддръжката, капацитетните ограничения и липсващите звена на инфраструктурата, както и слагането на началото и насърчаването на участието на частния сектор в транспортни проекти;
 д)
 присъединяването към съответните международни транспортни организации и споразумения, включително процедури за гарантиране на точното изпълнение и ефективното прилагане на международните споразумения и конвенции в областта на транспорта;
 е)
 сътрудничеството и обмена на информация за разработването и усъвършенстването на технологиите в областта на транспорта, като например интелигентните транспортни системи; както и
 ж)
 насърчаването на използването на интелигентни транспортни системи и информационни технологии при управлението и експлоатацията на всички видове транспорт, както и подкрепа за интермодалността и сътрудничество при използването на космически системи и търговски приложения за улесняване на транспорта.
 Член 38
 1. Сътрудничеството цели също така подобряването на движението на пътници и товари и повишаването на плавността на транспортните потоци между Република Армения, Европейския съюз и третите държави в региона, както и насърчаването на отворените граници с трансгранично движение, като се отстранят административните, техническите и други пречки, като се засили експлоатацията на съществуващите транспортни мрежи и като се развие инфраструктурата, по-специално по основните мрежи, свързващи


text:
страните.
 2. Сътрудничеството включва дейности за улесняване на преминаванията през граница, като се отчитат особените характеристики на страни без излаз на море, както е посочено в приложимите международни инструменти.
 3. Сътрудничеството включва обмен на информация и съвместни дейности:
 a)
 на регионално равнище, по-специално като се отчита напредъкът, постигнат по договорености за регионално сътрудничество в областта на транспорта като транспортния коридор Европа — Кавказ — Азия (TRACECA) и други инициативи в областта на транспорта на международно равнище, включително по отношение на международните транспортни организации и международните споразумения и конвенции, ратифицирани от страните; както и
 б)
 в рамките на различните транспортни агенции на Европейския съюз, както и в рамките на Източното партньорство.
 Член 39
 1. За да се осигури координирано развитие и постепенно либерализиране на въздушния транспорт между страните в съответствие с техните реципрочни търговски потребности, условията за взаимен пазарен достъп в сферата на въздушния транспорт следва да се уреждат в съответствие с разпоредбите на Споразумението за общо авиационно пространство между Европейския съюз и Република Армения.
 2. Преди сключването на Споразумението за общо авиационно пространство страните не предприемат никакви мерки или действия, които са по-ограничителни или дискриминационни в сравнение със съществуващото положение преди влизане в сила на настоящото споразумение.
 Член 40
 По въпросите, обхванати от настоящата глава, ще се провежда редовен диалог.
 Член 41
 1. Република Армения сближава своето законодателство с актовете на Европейския съюз, посочени в приложение I, съгласно разпоредбите на това приложение.
 2. Сближаването може да се извърши и чрез секторни споразумения.
 ГЛАВА 2
 Сътрудничество в областта на енергетиката, включително ядрена безопасност
 Член 42
 1. Страните си сътрудничат по свързаните с енергетиката въпроси въз основа на принципите на партньорство, взаимен интерес, прозрачност и предсказуемост. Сътрудничеството има за цел сближаване на нормативната уредба в областите на енергийния сектор, посочени по-долу, като се отчита необходимостта от осигуряване на достъп до сигурна и екологично чиста енергия на достъпни цени.
 2. Сътрудничеството обхваща, inter alia, следните области:
 a)
 стратегии и политики в областта на енергетиката, включително за насърчаване на енергийната сигурност и диверсификацията на енергийни източници и производството на електроенергия;
 б)
 повишаване на енергийната сигурност, включително чрез стимулиране на диверсификацията на енергийните източници и маршрути;
 в)
 развитие на конкурентноспособни енергийни пазари;
 г)
 насърчаване на използването на възобновяеми енергийни източници, на енергийната ефективност и на енергоспестяването;
 д)
 насърчаване на регионалното сътрудничество в областта на енергетиката, както и на интеграцията на регионалните пазари;
 е)
 насърчаване на общи регулаторни рамки за улесняване на търговията с нефтопродукти, електроенергия и евентуално с други енергийни суровини, както и на равнопоставените условия на конкуренция в областта на ядрената безопасност с цел постигане на висока степен на безопасност и сигурност;
 ж)
 използване на ядрената енергия за граждански цели, като се вземат предвид особеностите на Република Армения и се обръща внимание по-специално на постигането на висока степен на ядрена безопасност въз основа на стандартите на Международната агенция за атомна енергия (МААЕ) и стандартите и практиките на Европейския съюз, посочени по-долу, както и постигането на висока степен на ядрена сигурност, въз основа на международни насоки и практики. Сътрудничеството в тази област ще включва:
 i)


text:
обмен на технологии, най-добри практики и обучение в областта на безопасността, сигурността и управлението на отпадъците, за да се осигури безопасна експлоатация на атомните електроцентрали;
 ii)
 затварянето и извеждането от експлоатация на атомната електроцентрала в Мецамор и бързото приемане на пътна карта или план за действие за тази цел, като се вземе предвид необходимостта от замяната ѝ с нови мощности за гарантиране на енергийната сигурност на Република Армения и на условията за устойчиво развитие;
 з)
 политики на ценообразуване, транзит и транспорт, по-специално обща разходно ориентирана система за пренос на енергийни ресурси, ако и когато е подходящо, както и допълнителни разяснения относно достъпа до въглеводороди, когато е приложимо;
 и)
 насърчаване на аспекти на регулирането, отразяващи ключовите принципи на регулиране на енергийния пазар и недискриминационен достъп до енергийните мрежи и инфраструктури на конкурентоспособни, прозрачни и ефективни от гледна точка на разходите тарифи и при подходящ и независим надзор;
 й)
 научно и техническо сътрудничество, включително обмен на информация за развитието и усъвършенстването на технологиите за производство, пренос, доставка и крайно потребление на енергия, като се обръща особено внимание на енергийно ефективните и екологично чисти технологии.
 Член 43
 По въпросите, обхванати от настоящата глава, ще се провежда редовен диалог.
 Член 44
 Република Армения сближава своето законодателство с инструментите, посочени в приложение II, съгласно разпоредбите на същото приложение.
 ГЛАВА 3
 Околна среда
 Член 45
 Страните развиват и засилват своето сътрудничеството по въпросите на околната среда, с което допринасят за постигане на дългосрочната цел за устойчиво развитие и екологична икономика. Очаква се, че по-доброто опазване на околната среда ще бъде от полза за гражданите и предприятията в Европейския съюз и в Република Армения, включително благодарение на подобряването на общественото здраве, опазването на природните ресурси, повишаването на икономическата и екологичната ефикасност, както и чрез използването на съвременни, по-чисти технологии, спомагащи за постигането на по-устойчиви производствени модели. Сътрудничеството се осъществява, като се вземат предвид интересите на страните, въз основа на принципа на равнопоставеност и взаимна полза, както и като се отчитат съществуващата взаимозависимост между страните в областта на опазването на околната среда и многостранните споразумения в тази сфера.
 Член 46
 1. Сътрудничеството има за цел съхраняване, опазване, подобряване и възстановяване на качеството на околната среда и опазването на човешкото здраве чрез устойчивото използване на природните ресурси и насърчаването на мерки на международно равнище за справяне с регионални или глобални екологични проблеми, включително в областта на:
 a)
 управлението в областта на околната среда и хоризонталните въпроси, включително стратегическото планиране, оценката на въздействието върху околната среда и стратегическата екологична оценка, образованието и обучението, системите за мониторинг и за информация във връзка с околната среда, проверките и правоприлагането, екологичната отговорност, борбата с престъпността в областта на околната среда, трансграничното сътрудничество, публичния достъп до информация за околната среда, процесите на вземане на решения и ефективните административни и съдебни процедури за контрол;
 б)
 качеството на въздуха;
 в)
 управлението на качеството на водите и на водните ресурси, включително управлението на риска от наводнения, недостига на вода и сушите;
 г)
 управлението на отпадъците;
 д)
 опазването на природата, включително на горите, и опазването на биологичното разнообразие;


text:
е)
 промишленото замърсяване и промишлени рискове;
 ж)
 управлението на химикалите.
 2. Сътрудничеството е насочено и към включването на въпросите на околната среда в области на политиката, различни от политиката за околната среда.
 Член 47
 Страните, inter alia:
 a)
 обменят информация и експертен опит;
 б)
 си сътрудничат на регионално и международно равнище, особено с оглед на многостранните споразумения в областта на околната среда, ратифицирани от страните; както и
 в)
 си сътрудничат в рамките на съответните агенции, ако е целесъобразно.
 Член 48
 Сътрудничеството обхваща, inter alia, следните цели:
 a)
 разработването на обща национална стратегия за околната среда за Република Армения, която обхваща:
 i)
 планирани институционални реформи (с график за изпълнение), за да се гарантира прилагането и изпълнението на законодателството за околната среда;
 ii)
 разделение на компетентността в администрацията по околната среда на национално, регионално и общинско равнище;
 iii)
 процедури за вземането и изпълнението на решения;
 iv)
 процедури за насърчаване на включването на въпросите на околната среда в други области на политиката;
 v)
 насърчаване на мерките за екологосъобразна икономика и на екоиновациите, определяне на необходимите човешки и финансови ресурси и механизъм за преразглеждане; както и
 б)
 разработване на секторни стратегии за Република Армения (включително ясно определени графици и етапи на изпълнение, административна отговорност, както и на финансови стратегии за инвестиции в инфраструктура и технологии) за:
 i)
 качеството на въздуха;
 ii)
 качеството на водата и управлението на ресурсите;
 iii)
 управлението на отпадъците;
 iv)
 биологичното разнообразие, опазването на природата и на горите;
 v)
 промишленото замърсяване и промишлените рискове; както и
 vi)
 химикалите.
 Член 49
 По въпросите, обхванати от настоящата глава, ще се провежда редовен диалог.
 Член 50
 Република Армения сближава своето законодателство с актовете на Европейския съюз и международните инструменти, посочени в приложение III, съгласно разпоредбите на това приложение.
 ГЛАВА 4
 Дейност в областта на климата
 Член 51
 Страните развиват и укрепват своето сътрудничество в областта на борбата с изменението на климата. Сътрудничеството се осъществява, като се вземат предвид интересите на страните въз основа на принципа на равнопоставеност и взаимна полза, както и като се отчита взаимозависимостта между съществуващите двустранни и многостранни ангажименти в тази сфера.
 Член 52
 Сътрудничеството насърчава мерките на вътрешно, регионално и международно равнище, включително по отношение на:
 a)
 смекчаване на последиците от изменението на климата;
 б)
 адаптиране към последиците от изменението на климата;
 в)
 пазарни и непазарни механизми за справяне с изменението на климата;
 г)
 научни изследвания и развойна дейност в областта на новите, иновативни, безопасни и устойчиви нисковъглеродни технологии и технологии за адаптиране, както и демонстрации, внедряване, прехвърляне и разпространение на тези технологии;
 д)
 отразяване на свързаните с климата аспекти в общи и секторни политики; както и
 е)
 повишаване на осведомеността, образование и обучение.
 Член 53
 1. Страните, inter alia:
 a)
 обменят информация и експертен опит;
 б)
 осъществяват съвместни научноизследователски дейности и обменят информация относно по-чисти и екологосъобразни технологии;
 в)
 осъществяват съвместни дейности на регионално и международно равнище, включително с оглед на многостранните споразумения в областта на околната среда, ратифицирани от страните, като Рамковата конвенция на ООН по изменение на климата от 1992 г. (РКООНИК) и Парижкото споразумение от 2015


text:
г., както и съвместни дейности в рамките на съответните агенции, ако е целесъобразно.
 2. Страните отделят специално внимание на трансграничните въпроси и на регионалното сътрудничество.
 Член 54
 Сътрудничеството обхваща, inter alia, следните цели:
 a)
 мерки за изпълнението на Парижкото споразумение от 2015 г. в съответствие с принципите, изложени в настоящото споразумение;
 б)
 мерки за увеличаване на капацитета за предприемане на ефективни действия в областта на климата;
 в)
 разработване на цялостна стратегия за климата и план за действие за смекчаване на последиците от изменението на климата и адаптиране към него в дългосрочен план;
 г)
 разработване на оценки на уязвимостта и адаптирането;
 д)
 разработване на план за развитие с ниски нива на въглеродни емисии;
 е)
 разработване и прилагане на дългосрочни мерки за смекчаване на последиците от изменението на климата чрез намаляване на емисиите от парникови газове;
 ж)
 мерки за подготвяне за търговията с въглеродни емисии;
 з)
 мерки за насърчаване на трансфера на технологии;
 и)
 мерки за отразяване на свързаните с климата аспекти в секторните политики; както и
 й)
 мерки, свързани с веществата, разрушаващи озоновия слой, и с флуорсъдържащите парникови газове.
 Член 55
 По въпросите, обхванати от настоящата глава, ще се провежда редовен диалог.
 Член 56
 Република Армения сближава своето законодателство с актовете на Европейския съюз и международните инструменти, посочени в приложение IV към настоящото споразумение, съгласно разпоредбите на това приложение.
 ГЛАВА 5
 Политика в областта на промишлеността и предприятията
 Член 57
 Страните развиват и укрепват своето сътрудничество в сферата на политиката в областта на промишлеността и предприятията, с което подобряват бизнес средата за всички икономически оператори, като обръщат особено внимание на малките и средните предприятия (МСП). Засиленото сътрудничество следва да доведе до усъвършенстване на административната и регулаторната уредба за предприятията на Европейския съюз и за предприятията на Република Армения, упражняващи дейност в Европейския съюз и в Република Армения, и следва да се основава на политиките на Европейския съюз в областта на МСП и промишлеността, като се вземат предвид международно признатите принципи и практики в тази област.
 Член 58
 Страните си сътрудничат с цел:
 a)
 изпълнението на стратегии за развитието на МСП, основани на принципите на „Мисли първо за малките!“„Small Business Act“ за Европа, и наблюдението на процеса на изпълнение посредством редовно докладване и диалог. Това сътрудничество ще се съсредоточи и върху микропредприятията и занаятчийските предприятия, които са изключително важни както за икономиката на Европейския съюз, така и за икономиката на Република Армения;
 б)
 създаване на по-добри рамкови условия посредством обмена на информация и добри практики, с което се допринася за повишаването на конкурентоспособността. Това сътрудничество ще включва управлението на структурни промени (преструктуриране) и въпроси, свързани с околната среда и енергетиката, като например енергийната ефективност и по-чистото производство;
 в)
 опростяване и рационализиране на нормативните разпоредби и регулаторната практика, като се обръща особено внимание на обмена на добри практики, свързани с регулаторните техники, включително принципите на Европейския съюз;
 г)
 насърчаването на развитието на политиката в областта на иновациите посредством обмена на информация и добри практики относно търговското приложение на научноизследователската и развойната дейност (включително инструментите за подкрепа за стартиращи технологично ориентирани предприятия), развитието на


text:
клъстери и достъпа до финансиране;
 д)
 насърчаването на повече контакти между предприятията на Европейския съюз и предприятията на Република Армения и между тези предприятия и органите на Европейския съюз и на Република Армения;
 е)
 подкрепата за осъществяването в Република Армения на дейности за насърчаване на износа;
 ж)
 насърчаването на по-благоприятна среда за развитието на предприятията, с оглед на повишаването на потенциала за растеж и инвестиционните възможности; както и
 з)
 улесняването на модернизирането и преструктурирането на промишлеността на Европейския съюз и на Република Армения в определени отрасли.
 Член 59
 По въпросите, обхванати от настоящата глава, ще се провежда редовен диалог. В него ще участват и представители на предприятията на Европейския съюз и на предприятията на Република Армения.
 ГЛАВА 6
 Дружествено право, счетоводство и одит и корпоративно управление
 Член 60
 1. Страните признават значението на наличието на ефективен набор от правила и практики в областта на дружественото право, корпоративното управление, както и в счетоводството и одита за изграждането на функционираща пазарна икономика с предвидима и прозрачна бизнес среда, и подчертават, че е важно да се насърчава сближаването на нормативните уредби в тези области.
 2. Страните си сътрудничат в следните области:
 a)
 обмена на най-добри практики за осигуряване на наличието на и достъпа до информация относно организацията и представителството на регистрирани дружества по прозрачен и лесен начин;
 б)
 по-нататъшното развитие на политиката за корпоративно управление в съответствие с международните стандарти, и по-специално стандартите на ОИСР;
 в)
 въвеждането и съгласуваното прилагане на Международните стандарти за финансово отчитане (МСФО) при консолидираните отчети на публичните дружества;
 г)
 регулирането и надзора на одитните и счетоводните професии;
 д)
 международни стандарти за одит и Етичен кодекс на Международната федерация на счетоводителите (МФС) с цел повишаване на професионалната квалификация на одиторите посредством съблюдаването на стандартите и етичните норми от професионалните организации, организациите за одит и одиторите.
 ГЛАВА 7
 Сътрудничество в областта на банковите, застрахователните и други финансови услуги
 Член 61
 Страните изразяват съгласие относно значението на ефективно законодателство и практики и на установяването на сътрудничество в областта на финансовите услуги със следните цели:
 a)
 подобряване на регулирането на финансовите услуги;
 б)
 гарантиране на ефективна и подходяща защита за инвеститорите и ползвателите на финансови услуги;
 в)
 допринасяне за стабилността и целостта на световната финансова система;
 г)
 насърчаване на сътрудничеството между различните участници във финансовата система, включително регулаторите и надзорниците;
 д)
 гарантиране на независим и ефективен надзор.
 ГЛАВА 8
 Сътрудничество в областта на информационното общество
 Член 62
 Страните насърчават сътрудничеството за развитието на информационното общество в полза на гражданите и предприятията посредством широката достъпност на информационни и комуникационни технологии (ИКТ) и посредством по-добро качество на услугите на достъпни цени. Това сътрудничество следва да бъде насочено към улесняването на достъпа до пазарите на електронни съобщителни услуги и към стимулирането на конкуренцията и инвестициите в сектора.
 Член 63
 Сътрудничеството обхваща, inter alia, следните теми:
 a)
 обмен на информация и най-добри практики във връзка с изпълнението на националните стратегии за информационното общество, включително, inter alia, инициативи за насърчаване на широколентовия достъп, за подобряване на мрежовата сигурност и за развитие на публичните онлайн услуги;
 б)
 обмен


text:
на информация, най-добри практики и опит за насърчаване на изготвянето на цялостна регулаторна рамка за електронните комуникации, и по-специално за укрепване на административния капацитет на националния независим регулатор, за стимулиране на по-доброто използване на ресурсите от радиочестотния спектър и за насърчаване на оперативната съвместимост на мрежите в Република Армения и с Европейския съюз.
 Член 64
 Страните насърчават сътрудничеството между регулаторите в Европейския съюз и националния регулаторен органи на Република Армения в областта на електронните комуникации.
 Член 65
 Република Армения сближава своето законодателство с актовете на Европейския съюз и международните инструменти, посочени в приложение V, съгласно разпоредбите на това приложение.
 ГЛАВА 9
 Туризъм
 Член 66
 Страните си сътрудничат в областта на туризма с цел засилване на развиването на конкурентоспособен и устойчив туристически сектор в качеството му на източник на икономически растеж, създаване на възможности, трудова заетост и чуждестранен обмен.
 Член 67
 Сътрудничеството на двустранно, регионално и европейско равнище се основава на следните принципи:
 a)
 зачитане на целостта и интересите на местните общности, по-специално в селските райони;
 б)
 значението на културното наследство; както и
 в)
 положително взаимодействие между туризма и съхраняването на околната среда.
 Член 68
 Сътрудничеството се съсредоточава върху следните теми:
 a)
 обмен на информация, най-добри практики, опит и трансфер на ноу-хау, включително по отношение на иновативни технологии;
 б)
 установяване на стратегическо партньорство между публичните и частните интереси и интересите на общностите, за да се гарантира устойчивото развитие на туризма;
 в)
 насърчаване и разработване на туристически продукти и пазари, инфраструктура, човешки ресурси и институционални структури, както и набелязване и премахване на пречките пред туристическите услуги;
 г)
 изработване и прилагане на ефикасни политики и стратегии, включващи целесъобразни правни, административни и финансови аспекти;
 д)
 обучения и изграждане на капацитет в областта на туризма с цел повишаване на стандартите за обслужване; както и
 е)
 развитие и насърчаване на развивания от местното население туризъм.
 Член 69
 По въпросите, обхванати от настоящата глава, ще се провежда редовен диалог.
 ГЛАВА 10
 Селско стопанство и развитие на селските райони
 Член 70
 Страните си сътрудничат с цел насърчаване на развитието на селското стопанство и на селските райони, и по-специално чрез постепенното сближаване на политиките и законодателството.
 Член 71
 Сътрудничеството между страните в областта на селското стопанство и развитието на селските райони обхваща, inter alia, следното:
 a)
 улесняване на взаимното разбиране на политиките за развитие на селското стопанство и селските райони;
 б)
 укрепване на административния капацитет на централно и местно равнище за планирането, оценяването и изпълнението на политиките в съответствие със законодателството на Европейския съюз и най-добрите практики;
 в)
 насърчаване на модернизирането и устойчивостта на селскостопанското производство;
 г)
 споделяне на знания и най-добри практики по отношение на политиките за развитие на селските райони, за да се способства за икономическото благоденствие на селските общности;
 д)
 подобряване на конкурентоспособността на селскостопанския сектор и на ефикасността и прозрачността на пазарите;
 е)
 насърчаване на политиките по качеството и на техните механизми за контрол, и по-специално географските означения и биологичното земеделие;
 ж)
 разпространяване на знания и насърчаване на обучението на селскостопанските производители; както и
 з)
 подобряване на хармонизирането по въпроси, разглеждани в рамките на международни


text:
организации, в които членуват и двете страни.
 ГЛАВА 11
 Рибарство и управление на морското дело
 Член 72
 Страните си сътрудничат по въпросите от взаимен интерес, свързани с рибарството и управлението на морското дело, и по този начин развиват по-тясно двустранно, многостранно и международно сътрудничество в сектора на рибарството.
 Член 73
 Страните предприемат общи действия, обменят информация и взаимно си оказват подкрепа за насърчаване на:
 a)
 отговорния риболов и управление на рибарството, съответстващо на принципите на устойчивото развитие, за да се опазят рибните запаси и екосистемите в добро състояние; както и
 б)
 сътрудничество чрез съответните многостранни и международни организации, отговарящи за управлението и опазването на живите водни ресурси, по-специално чрез укрепване на подходящите международни инструменти за наблюдение и правоприлагане.
 Член 74
 Страните ще подкрепят инициативи като взаимния обмен на опит и предоставянето на подкрепа, за да се гарантира изпълнението на политика за устойчиво рибарство, включваща:
 a)
 управление на рибарството и аквакултурите;
 б)
 инспекция и контрол на риболовните дейности;
 в)
 събиране на данни за улова и разтоварването, както и на биологични и икономически данни;
 г)
 подобряване на ефикасността на пазарите, по-специално чрез поощряване на организациите на производителите, предоставяне на информация на потребителите и посредством пазарни стандарти и проследимост;
 д)
 устойчиво развитие на области с езерен бряг или включващи водоеми или речен естуар и със значителна степен на заетост в рибарството; както и
 е)
 институционален обмен на опит в областта на законодателството за устойчиви аквакултури и практическото му прилагане в естествените водоеми и изкуствените езера.
 Член 75
 Като вземат предвид своето сътрудничество в областта на рибарството, транспорта, околната среда и други свързани с морето политики, страните също си сътрудничат и се подкрепят взаимно, когато е приложимо, по отношение на свързани с морското дело въпроси, и по-специално чрез активно подпомагане на интегриран подход към морското дело и доброто управление в рамките на съответните регионални и международни форуми.
 ГЛАВА 12
 Минно дело
 Член 76
 Страните развиват и укрепват своето сътрудничество в областта на минното дело и добива на суровини с цел да се насърчат взаимното разбиране, подобряването на бизнес средата, обменът на информация и сътрудничеството по несвързани с енергетиката въпроси, и по-специално по въпроси, свързани с добива на метални руди и индустриални минерали.
 Член 77
 Страните си сътрудничат с цел:
 a)
 обмен на информация относно новостите в тяхната минна промишленост и в сектора на суровините;
 б)
 обмен на информация по въпроси, свързани с търговията със суровини, с цел насърчаване на двустранния обмен;
 в)
 обмен на информация и най-добри практики във връзка с устойчивото развитие на минната промишленост; както и
 г)
 обмен на информация и най-добри практики във връзка с обучението, уменията и безопасността в минната промишленост.
 ГЛАВА 13
 Сътрудничество в областта на научните изследвания, технологичното развитие и иновациите
 Член 78
 Страните насърчават сътрудничеството във всички области на гражданските научни изследвания, технологичното развитие и иновациите въз основа на взаимна полза и при условие че е налице подходяща и ефективна защита на правата върху интелектуалната собственост.
 Член 79
 Сътрудничеството, посочено в член 78, обхваща:
 a)
 диалог по политиките и обмен на научна и технологична информация;
 б)
 улесняване


text:
на достъпа в достатъчна степен до съответните програми на всяка от страните;
 в)
 инициативи за повишаване на научноизследователския капацитет и участието на научноизследователски организации от Република Армения в рамковите програми за научни изследвания на Европейския съюз;
 г)
 насърчаване на съвместните проекти за научни изследвания във всички области на научните изследвания и иновациите;
 д)
 обучения и програми за мобилност за учени, научни работници и друг персонал от областта на научните изследвания, работещ по дейности, свързани с научни изследвания и иновации, в двете страни;
 е)
 улесняване, в рамките на приложимото законодателство, на свободното движение на работници в областта на научните изследвания, участващи в дейностите, които попадат в обхвата на настоящото споразумение, и на трансграничното движение на стоки, предназначени за употреба в такива дейности; както и
 ж)
 други форми на сътрудничество в областта на научните изследвания и иновациите въз основа на взаимно договаряне.
 Член 80
 При осъществяването на такива дейности по сътрудничество следва да се търси полезно взаимодействие с дейностите, финансирани от Международния център за наука и технологии (МЦНТ), и с други дейности, извършвани в рамките на финансовото сътрудничество между Европейския съюз и Република Армения, предвидено в дял VII, глава 1.
 ГЛАВА 14
 Защита на потребителите
 Член 81
 Страните си сътрудничат за гарантирането на високо равнище на защита на потребителите и за постигането на съвместимост между своите системи за защита на потребителите.
 Член 82
 За целите на настоящата глава сътрудничеството може да включва:
 a)
 стремеж към сближаване на законодателството на Република Армения в областта на защитата на потребителите с това на Европейския съюз, като същевременно се избягват пречките пред търговията;
 б)
 насърчаване на обмена на информация за системите за защита на потребителите, включително законодателството в областта на защитата на потребителите и неговото прилагане, безопасността на продуктите за потребителите, системите за обмен на информация, обучението на потребителите и предоставянето на повече права на потребителите и средствата за защита на потребителите;
 в)
 обучения за административни служители и други лица, представляващи интересите на потребителите; както и
 г)
 насърчаване на развитието на независимите сдружения на потребителите и на контактите между представителите на потребителите.
 Член 83
 Република Армения сближава своето законодателство с актовете на Европейския съюз и международните инструменти, посочени в приложение VI, съгласно разпоредбите на това приложение.
 ГЛАВА 15
 Трудова заетост, социална политика и равни възможности
 Член 84
 Страните засилват своя диалог и сътрудничество в подкрепа на Програмата за достоен труд на Международната организация на труда (МОТ), политиката по заетостта, здравословните и безопасни условия на труд, социалния диалог, социалната закрила, социалното приобщаване, равенството между половете и борбата с дискриминацията, и по този начин допринасят за насърчаването на разкриването на повече и по-добри работни места, намаляването на бедността, по-голямото социално сближаване, устойчивото развитие и по-доброто качество на живота.
 Член 85
 Сътрудничеството, основано на обмена на информация и най-добри практики, може да обхване определен брой въпроси, избрани между следните области:
 a)
 намаляването на бедността и подобряването на социалното сближаване;
 б)
 политиката по заетостта с цел разкриване на повече и по-добри работни места с достойни условия на труд, включително за да се намалят неформалната икономика и неформалната заетост;
 в)
 насърчаването


text:
на активните мерки за пазара на труда и на ефикасните служби по заетостта, за да се модернизират пазарите на труда и да се постигне адаптиране към техните нужди;
 г)
 стимулирането на по-приобщаващи пазари на труда и системи за социална защита, които включват хората в неравностойно положение, включително хората с увреждания и хората от малцинствените групи;
 д)
 равните възможности и борбата с дискриминацията с цел увеличаване на равенството между половете и осигуряване на равни възможности за жените и мъжете, както и борбата с дискриминацията, основана на пол, раса, етнически произход, религия или убеждения, увреждане, възраст или сексуална ориентация;
 е)
 социалната политика с цел повишаване на степента на социалната закрила и осъвременяване на системите за социална закрила от гледна точка на тяхното качество, достъпност и финансова устойчивост;
 ж)
 повишаването на участието на социалните партньори и насърчаването на социалния диалог, включително чрез укрепване на капацитета на всички заинтересовани страни;
 з)
 насърчаването на здравословните и безопасни условия на труд, както и
 и)
 насърчаването на корпоративната социална отговорност.
 Член 86
 Страните насърчават участието на всички съответни заинтересовани страни, включително организациите на гражданското общество, и по-специално социалните партньори, в изготвянето на политиките и в реформите в Република Армения, както и в сътрудничеството между страните по настоящото споразумение.
 Член 87
 Страните се стремят към засилено сътрудничество по въпросите на трудовата заетост и социалната политика в рамките на всички съответни регионални, многостранни и международни форуми и организации.
 Член 88
 Страните насърчават корпоративната социална отговорност и отчетност и стимулират отговорните бизнес практики, като залегналите в Насоките на ОИСР за многонационалните предприятия, в Глобалния договор на ООН, в Тристранната декларация на МОТ за принципите относно многонационалните предприятия и социалната политика, както и в ISO 26000.
 Член 89
 По въпросите, включени в обхвата на настоящата глава, се провежда редовен диалог.
 Член 90
 Република Армения сближава своето законодателство с актовете на Европейския съюз и международните инструменти, посочени в приложение VII, в съответствие с разпоредбите на това приложение.
 ГЛАВА 16
 Сътрудничество в областта на здравеопазването
 Член 91
 Страните развиват своето сътрудничество в областта на общественото здравеопазване с цел да повишат неговата безопасност в съответствие с общите здравни ценности и принципи като предварително условие за устойчиво развитие и икономически растеж.
 Член 92
 Сътрудничеството е насочено към профилактиката и контрола на заразните и незаразните болести, включително посредством обмен на здравна информация, насърчаване на подход, при който здравето се взема предвид във всички политики, сътрудничество с международни организации, по-специално Световната здравна организация, и насърчаване на прилагането на международните споразумения в областта на здравеопазването като Рамковата конвенция на Световната здравна организация за контрол на тютюна от 2003 г. и международните здравни правила.
 ГЛАВА 17
 Образование, обучение и младеж
 Член 93
 Страните си сътрудничат в областта на образованието и обучението, за да засилят сътрудничеството и диалога в областта на политиката с оглед сближаване на системите за образование и обучение в Република Армения с политиките и практиките на Европейския съюз. Страните си сътрудничат с цел насърчаване на ученето през целия живот и стимулират сътрудничеството и прозрачността на всички равнища на образованието и обучението, като обръщат особено внимание на професионалното


text:
и висшето образование.
 Член 94
 Сътрудничеството в областта на образованието и обучението е съсредоточено, inter alia, върху следните области:
 a)
 насърчаване на ученето през целия живот, което е от основно значение за икономическия растеж и създаването на работни места и може да даде възможност на гражданите да участват пълноценно в обществения живот;
 б)
 модернизиране на образователната система и на системата за обучение, включително на системите за обучение на служителите в публичния сектор/държавните служители, и подобряване на качеството, целесъобразността и достъпа през всички етапи на образованието — от образованието и грижите в ранното детство до висшето образование;
 в)
 насърчаване на сближаването и на координираните реформи във висшето образование по начин, който съответства на програмата на Европейския съюз за висшето образование и европейското пространство за висше образование (процеса от Болоня);
 г)
 засилване на международното сътрудничество в академичната сфера и на участието в програмите за сътрудничество на Европейския съюз, както и повишаване на мобилността на учащи и преподаватели;
 д)
 насърчаване на изучаването на чужди езици;
 е)
 разработване на национална квалификационна рамка за подобряване на прозрачността и признаването на квалификации и компетентности в рамките на общността на Европейската мрежа от национални информационни центрове за академично признаване (ENIC-NARIC) в съответствие с Европейската квалификационна рамка;
 ж)
 засилване на сътрудничеството за по-нататъшно развитие на професионалното образование и обучение, като се вземат предвид добрите практики в Европейския съюз; както и
 з)
 повишаване на разбирането и знанията за процеса на европейска интеграция, за академичния диалог относно отношенията между ЕС и Източното партньорство и за участието в съответните програми на Европейския съюз, включително в областта на държавната служба.
 Член 95
 Страните се споразумяват да си сътрудничат в сферата на младежта с цел:
 a)
 засилване на сътрудничеството и обмените в областите на политиката за младежта и неформалното образование за младите хора и младите работници;
 б)
 улесняване на активното участие на всички млади хора в обществения живот;
 в)
 подкрепяне на мобилността на младите хора и младите работници като начин за насърчаване на междукултурния диалог и придобиването на знания, умения и компетентности извън системите за формално образование, включително чрез доброволческа дейност; както и
 г)
 насърчаване на сътрудничеството между младежките организации с цел подкрепа на гражданското общество.
 ГЛАВА 18
 Сътрудничество в областта на културата
 Член 96
 Страните насърчават културното сътрудничество в съответствие с принципите, залегнали в Конвенцията от 2005 г. на Организацията за образование, наука и култура на Организацията на обединените нации (ЮНЕСКО) за опазване и насърчаване на многообразието от форми на културно изразяване. Страните ще се стремят към редовно провеждане на диалог относно политиката в области от взаимен интерес, включително развитието на културната индустрия в Европейския съюз и в Република Армения. Сътрудничеството между страните ще насърчава междукултурния диалог, включително чрез участието на културния сектор и гражданското общество на Европейския съюз и на Република Армения.
 Член 97
 Сътрудничеството обхваща, inter alia:
 a)
 културното сътрудничество и културния обмен;
 б)
 мобилността на творби и хора на изкуството и укрепването на капацитета на сектора на културата;
 в)
 междукултурния диалог;
 г)
 диалога относно културната политика;
 д)
 програмата „Творческа Европа“; както и
 е)
 сътрудничеството в рамките на международни форуми


text:
като ЮНЕСКО и Съвета на Европа с цел насърчаване на културното разнообразие и опазване и оценяване на значението на културното и историческото наследство.
 ГЛАВА 19
 Сътрудничество в аудио-визуалната област и в областта на медиите
 Член 98
 Страните ще насърчават сътрудничеството в аудио-визуалната област. Сътрудничеството подпомага аудио-визуалния сектор в Европейския съюз и в Република Армения, по-специално чрез обучаване на специалисти и обмен на информация.
 Член 99
 1. Страните развиват редовен диалог по отношение на аудио-визуалната политика и политиката за медиите и си сътрудничат с цел засилване на независимостта и професионализма на средствата за масово осведомяване, както и връзките със средствата за масово осведомяване на Европейския съюз, в съответствие с европейските стандарти, включително стандартите на Съвета на Европа и Конвенцията на ЮНЕСКО от 2005 г. за опазване и насърчаване на многообразието от форми на културно изразяване.
 2. Сътрудничеството може да включва, inter alia, въпроса за обучението на журналистите и другите медийни специалисти, както и подкрепата за средствата за масово осведомяване.
 Член 100
 Сътрудничеството обхваща, inter alia:
 a)
 диалога относно аудио-визуалната и медийната политика;
 б)
 сътрудничеството в рамките на международни форуми (като ЮНЕСКО и СТО); както и
 в)
 сътрудничеството в аудио-визуалната и медийната сфера, включително сътрудничеството в сферата на киното.
 ГЛАВА 20
 Сътрудничество в областта на спорта и физическата активност
 Член 101
 Страните насърчават сътрудничеството в областта на спорта и физическата активност, по-специално посредством обмен на информация и на добри практики с цел насърчаване на здравословния начин на живот, доброто управление, както и популяризиране на социалната и образователната стойност на спорта, както и борбата със заплахите за спорта, като например допинга, уреждането на изхода от спортни срещи, расизма и насилието, в Европейския съюз и в Република Армения.
 ГЛАВА 21
 Сътрудничество с гражданското общество
 Член 102
 Страните водят диалог относно сътрудничеството с гражданското общество със следните цели:
 a)
 засилване на контактите и обмена на информация и опит между всички сектори на гражданското общество в Европейския съюз и в Република Армения;
 б)
 гарантиране на по-добро познаване и разбиране в Европейския съюз на Република Армения, включително на нейната история и култура, и по-специално сред организациите на гражданското общество, установени в държавите членки, което ще позволи да бъдат по-добре осъзнати възможностите и предизвикателствата пред бъдещите отношения; както и
 в)
 гарантиране на по-добро познаване и разбиране на Европейския съюз в Република Армения, и по-специално сред организациите на гражданското общество на Република Армения, като се обръща внимание, но не само, на ценностите, на които се основава Европейският съюз, неговите политики и неговото функциониране.
 Член 103
 1. Страните насърчават диалога и сътрудничеството между заинтересованите страни от гражданското общество на двете страни като неразделна част от отношенията между Европейския съюз и Република Армения.
 2. Този диалог и сътрудничество са насочени към следното:
 a)
 гарантиране на участието на гражданското общество в отношенията между Европейския съюз и Република Армения;
 б)
 повишаване на участието на гражданското общество в публичния процес на вземане на решения, и по-конкретно чрез започване на открит, прозрачен и редовен диалог между публичните институции, от една страна, и представителните сдружения и гражданското общество, от друга страна;
 в)
 улесняване на процеса на


text:
институционално изграждане и утвърждаване на организациите на гражданското общество по различни начини, включително, inter alia: посредством подкрепа чрез застъпничество, установяване на неформални и формални контакти, взаимни посещения и работни семинари, и по-конкретно с цел подобряване на правната рамка за гражданското общество; както и
 г)
 предоставяне на възможност на представителите на гражданското общество на всяка страна да се запознаят с процесите на консултации и диалог между гражданските и социалните партньори на другата страна, и по-конкретно с цел допълнително включване на гражданското общество в публичния процес на изготвяне на политики в Република Армения.
 Член 104
 Страните ще провеждат редовен диалог по въпросите, включени в обхвата на настоящата глава.
 ГЛАВА 22
 Регионално развитие и трансгранично и регионално сътрудничество
 Член 105
 1. Страните насърчават взаимното разбиране и двустранното сътрудничество в областта на политиката за регионално развитие, включително методите на формулиране и изпълнение на регионалните политики, многостепенното управление и партньорството, като се обръща особено внимание на развитието на районите в неблагоприятно положение и териториалното сътрудничество, с цел да се установят пътища за общуване и с цел подобряване на обмена на информация и опит между националните, регионалните и местните власти, социално-икономическите участници и гражданското общество.
 2. По-конкретно страните си сътрудничат за привеждане на практиката на Република Армения в съответствие със следните принципи:
 a)
 засилване на многостепенното управление, доколкото то засяга централното, регионалното и местното равнище, като се обръща особено внимание на начините за подобряване на участието на заинтересованите страни на регионално и местно равнище;
 б)
 укрепване на партньорството между всички заинтересовани страни, участващи в регионалното развитие; както и
 в)
 съфинансиране посредством финансово участие от страните, участващи в изпълнението на програмите и проектите за регионално развитие.
 Член 106
 1. Страните подкрепят и засилват участието на местните и регионалните власти в сътрудничеството в областта на регионалната политика, включително в трансграничното сътрудничество и свързаните с него управленски структури, засилват сътрудничеството посредством създаването на необходимата законодателна уредба, подкрепят и разработват мерки за изграждане на капацитет и насърчават укрепването на трансграничните и регионалните икономически и стопански мрежи.
 2. Страните ще си сътрудничат с цел утвърждаване на институционалния и оперативния капацитет на институциите на Република Армения в областта на регионалното развитие и на териториално планиране чрез, inter alia:
 a)
 усъвършенстване на междуинституционалната координация, и по-конкретно на механизма за вертикално и хоризонтално взаимодействие между централната и местната администрация в процеса на изготвяне и изпълнение на регионалните политики;
 б)
 развиване на капацитета на регионалните и на местните публични органи с цел насърчаване на трансграничното сътрудничество при спазване на разпоредбите и практиките на Европейския съюз; както и
 в)
 обмен на знания, информация и най-добри практики във връзка с политиките за регионално развитие с цел насърчаване на икономическото благосъстояние на местните общности и равномерното развитие на регионите.
 Член 107
 1. Страните засилват и насърчават развитието на трансграничното сътрудничество в други области, попадащи в обхвата на настоящото споразумение, като например, inter alia, транспорта, енергетиката, околната среда, съобщителните мрежи, културата, образованието, туризма и здравеопазването.
 2. Страните активизират сътрудничеството между своите региони под формата на транснационални и междурегионални програми, като насърчават участието на регионите на Република Армения в европейските


text:
регионални структури и организации и подкрепят тяхното икономическо и институционално развитие чрез изпълнението на проекти от общ интерес.
 3. Дейностите, посочени в параграф 2, ще се провеждат в контекста на:
 a)
 продължаващо териториално сътрудничество с европейските региони, включително чрез транснационални и трансгранични програми за сътрудничество;
 б)
 сътрудничество в рамките на Източното партньорство и с органите на Европейския съюз, включително с Комитета на регионите, както и участие в различни европейски регионални проекти и инициативи; както и
 в)
 сътрудничество с, inter alia, Европейския икономически и социален комитет (ЕИСК) и Европейската мрежа за наблюдение на пространственото планиране (ESPON).
 Член 108
 По въпросите, обхванати от настоящата глава, ще се провежда редовен диалог.
 ГЛАВА 23
 Гражданска защита
 Член 109
 Страните развиват и засилват своето сътрудничество в областта на природните бедствия и бедствията, причинени от човека. Сътрудничеството се осъществява, като се вземат предвид интересите на страните, въз основа на принципа на равнопоставеност и взаимна полза, както и като се отчитат съществуващата взаимозависимост между страните и многостранните дейности в тази сфера.
 Член 110
 Сътрудничеството е насочено към подобряването на предотвратяването на природните и причинените от човека бедствия, на подготовката за тях и на ответните мерки в случай на такива бедствия.
 Член 111
 Страните inter alia обменят информация и експертен опит и изпълняват съвместни дейности на двустранен принцип и/или в рамките на многостранни програми. Сътрудничеството може да се провежда, inter alia, чрез изпълнението на специални споразумения и/или административни договорености в областта на гражданската защита, сключени между страните. Страните могат съвместно да вземат решения относно конкретни насоки и/или работни планове за дейностите, предвидени или планирани съгласно настоящото споразумение.
 Член 112
 Сътрудничеството може да обхваща следните цели:
 a)
 обмен и редовно актуализиране на данните за контакт, за да се обезпечи непрекъснатостта на диалога и за да могат страните да бъдат във връзка 24 часа в денонощието;
 б)
 улесняване на оказването на взаимопомощ в случай на тежки извънредни ситуации, когато е целесъобразно и при условие че са налични достатъчно ресурси;
 в)
 24-часов обмен на ранни предупреждения и актуална информация за широкомащабни извънредни ситуации, засягащи Европейския съюз или Република Армения, включително искания и предложения за помощ;
 г)
 обмен на информация за предоставянето на помощ от страните за трети държави в случай на извънредни ситуации, когато се задейства Механизмът за гражданска защита на ЕС;
 д)
 сътрудничество в областта на подкрепата от приемащата държава при искане/оказване на помощ;
 е)
 обмен на най-добри практики и насоки за предотвратяването на бедствия, подготвеността за тях и евентуалните ответни мерки;
 ж)
 сътрудничество за намаляване на риска от бедствия чрез предприемане на мерки във връзка с, inter alia, институционалните връзки и застъпничеството; информацията, образованието и комуникацията; и най-добри практики за предотвратяване или смекчаване на последиците от природните опасности;
 з)
 сътрудничество за подобряване на знанията за бедствията и за оценка на опасностите и на рисковете във връзка с управлението на бедствията;
 и)
 сътрудничество по отношение на оценката на последиците от бедствията за околната среда и за общественото здраве;
 й)
 покани за участие на експерти в конкретни технически семинари и симпозиуми по въпроси на гражданската защита;
 к)
 покани за участие, според


text:
конкретния случай, на наблюдатели в конкретни учения и обучения, организирани от Европейския съюз и/или от Република Армения; както и
 л)
 засилване на сътрудничеството за най-ефективното използване на наличните възможности за гражданска защита.
 ДЯЛ VI
 ТЪРГОВИЯ И СВЪРЗАНИ С ТЪРГОВИЯТА ВЪПРОСИ
 ГЛАВА 1
 Търговия със стоки
 Член 113
 Третиране като най-облагодетелствана нация
 1. Всяка от страните предоставя за стоките на другата страна третиране като най-облагодетелствана нация в съответствие с член I от ГАТТ от 1994 г., съдържащ се в приложение 1А към Маракешкото споразумение за създаване на Световната търговска организация, съставено на 15 април 1994 г. (наричано по-нататък „Споразумението за СТО“), включително тълкувателните бележки към него, включени в настоящото споразумение и представляващи част от него, mutatis mutandis.
 2. Параграф 1 от настоящия член не се прилага по отношение на преференциалното третиране, предоставено от една от страните за стоките на друга държава в съответствие с ГАТТ от 1994 г.
 Член 114
 Национално третиране
 Всяка от страните предоставя национално третиране за стоките на другата страна в съответствие с член III от ГАТТ от 1994 г., включително тълкувателните бележки към него, включени в настоящото споразумение и представлява част от него, mutatis mutandis.
 Член 115
 Мита и такси за внос
 Всяка от страните прилага мита и такси за внос в съответствие със своите задължения по Споразумението за СТО.
 Член 116
 Износни мита, данъци или други такси
 Никоя от страните не може да приема или запазва в сила каквито и да било мита, данъци или други такси, налагани върху или във връзка с износ на стоки, предназначени за територията на другата страна, които надхвърлят тези, наложени върху сходни стоки, предназначени за продажба на вътрешния пазар.
 Член 117
 Ограничения на вноса и на износа
 1. Никоя от страните не може да въвежда или поддържа каквато и да било забрана или ограничение, различни от мита, данъци или други такси, независимо дали се прилагат на практика чрез квоти, лицензи за внос или износ или други мерки, върху вноса на каквато и да било стока на другата страна или върху износа или продажбата за износ на стоки, предназначени за територията на другата страна, в съответствие с член XI от ГАТТ от 1994 г. и тълкувателните бележки към него. За тази цел член XI от ГАТТ от 1994 г., включително тълкувателните бележки към него, е включен в настоящото споразумение и представлява част от него, mutatis mutandis.
 2. Страните обменят информация и добри практики по отношение на контрола върху износа на стоки с двойна употреба, така че да се насърчи сближаването на контрола върху износа на Европейския съюз и на Република Армения.
 Член 118
 Стоки, преминали заводска преработка
 1. Страните взаимно си предоставят същото третиране на стоките, преминали заводска преработка, като това, предоставено на новите сходни стоки. Всяка от страните може да изисква специално етикетиране на стоките, преминали заводска преработка, с цел да се избегне заблуда на потребителите.
 2. От съображения за сигурност се пояснява, че член 117, параграф 1 се прилага по отношение на забраните и ограниченията върху стоките, преминали заводска преработка.
 3. В съответствие със своите задължения по настоящото споразумение


text:
и споразуменията на СТО, всяка от страните може да изисква стоките, преминали заводска преработка:
 a)
 да се обозначават като такива за разпространение или продажба на нейната територия;и
 б)
 да отговарят на всички приложими технически изисквания, които се прилагат към равностойни стоки в ново състояние.
 4. Ако една от страните въведе или поддържа забрани или ограничения върху употребявани стоки, тези мерки не се прилагат за стоките, преминали заводска преработка.
 5. За целите на настоящия член стока, преминала заводска преработка, означава стока, която:
 a)
 е изцяло или частично съставена от части, получени от стоки, които са били използвани преди това, и
 б)
 има сходни характеристики и работни условия в сравнение с първоначалната нова стока и има същите гаранции като новата стока.
 Член 119
 Временен внос на стоки
 Всяка от страните предоставя на другата страна освобождаване от такси и мита за внос на стоки, внесени временно, в случаите и съгласно задължителните за нея процедури, определени от международните споразумения за временен внос на стоки. Това освобождаване се прилага съгласно законовите и подзаконовите разпоредби, приложими във всяка от страните.
 Член 120
 Транзит
 Страните се споразумяват, че принципът на свободен транзит на стоки е съществено условие за постигането на целите на настоящото споразумение. В тази връзка всяка от страните осигурява свободния транзит през своята територия на стоки, изпратени от или предназначени за територията на другата страна, в съответствие с член V от ГАТТ от 1994 г., включително тълкувателните бележки към него, включени в настоящото споразумение и представлява част от него, mutatis mutandis.
 Член 121
 Търговска защита
 1. Никоя от разпоредбите на настоящото споразумение не засяга, нито накърнява правата и задълженията на всяка от страните съгласно:
 a)
 член XIX от ГАТТ от 1994 г. и Споразумението за защитни мерки, съдържащо се в приложение 1A към Споразумението за СТО;
 б)
 член 5 от Споразумението за селското стопанство, съдържащо се в приложение 1А към Споразумението за СТО, относно специалните защитни мерки; както и
 в)
 член VI от ГАТТ от 1994 г., Споразумението за прилагане на член VI от Общото споразумение за митата и търговията от 1994 г., съдържащо се в приложение 1А към Споразумението за СТО, и Споразумението за субсидиите и изравнителните мерки, съдържащо се в приложение 1A към Споразумението за СТО.
 2. За съществуващите права и задължения, посочени в параграф 1, и мерките, произтичащи от тях, не се прилагат разпоредбите за уреждане на спорове на настоящото споразумение.
 Член 122
 Изключения
 1. Страните потвърждават, че техните съществуващи права и задължения по член XX от ГАТТ от 1994 г. и тълкувателните бележки към него се прилагат за търговията със стоки, обхванати от настоящото споразумение. За тази цел член XX от ГАТТ от 1994 г., включително тълкувателните бележки към него, са включени в настоящото споразумение и съставляват част от него, mutatis mutandis.
 2. Страните приемат, че преди предприемането на някоя от мерките, предвидени в член XX (и) и (й) от ГАТТ от 1994 г., страната, която възнамерява да предприеме мерките, предоставя на другата страна цялата свързана информация с цел търсенето на приемливо за страните решение. Страните могат да договорят всякакви средства,


text:
необходими за отстраняване на затрудненията. Ако в срок от 30 дни от предоставянето на такава информация не бъде постигнато споразумение, страната може да приложи мерките по настоящия член по отношение на съответната стока. При наличието на изключителни и критични обстоятелства, изискващи предприемането на незабавни действия, които правят невъзможно предварителното предоставяне на информация или разглеждане, страната, която възнамерява да предприеме мерките, може да приложи незабавно предохранителните мерки, необходими за справяне с положението, като незабавно информира другата страна за това.
 ГЛАВА 2
 Митници
 Член 123
 Митническо сътрудничество
 1. Страните засилват сътрудничеството си в областта на митниците с цел улесняване на търговията, осигуряване на прозрачна търговска среда, подобряване на сигурността на веригата за доставки, повишаване на безопасността на потребителите, предотвратяване на потоци на стоки, нарушаващи правата върху интелектуалната собственост, и борба с контрабандата и измамите.
 2. С оглед на изпълнението на целите, посочени в параграф 1, и в рамките на наличните ресурси страните си сътрудничат, inter alia, с цел:
 a)
 подобряване на митническото законодателство, наредби, практики и свързаните с тях решения със задължителна сила и опростяване на митническите процедури в съответствие с международните конвенции и стандарти, приложими в областта на митниците и улесняването на търговията, включително разработените от Световната търговска организация, Световната митническа организация, и по-специално изменената Международната конвенция за опростяване и уеднаквяване на митническите процедури (т.нар. „ревизирана Конвенция от Киото“), и като вземат предвид инструментите и най-добрите практики, разработени от Европейския съюз, включително митническите насоки;
 б)
 създаване на съвременни митнически системи, включително модерни технологии за митническо оформяне, изготвяне на разпоредби за одобрените икономически оператори, въвеждане на автоматизиран анализ и проверки, които се основават на оценка на риска, опростяване на процедурите за разрешаване на вдигането на стоки, последващ контрол, прозрачно определяне на митническата стойност и разпоредби за партньорствата между митниците и дружествата;
 в)
 насърчаване на най-високите стандарти за почтеност в областта на митниците, по-специално по отношение на граничния митнически контрол, посредством прилагането на мерки, които отразяват принципите, изложени в Декларацията на Съвета за митническо сътрудничество относно доброто управление и интегритета в митниците, преразгледана през юни 2003 г. (преразгледаната Декларация от Аруша на Световната митническа организация);
 г)
 обмен на най-добри практики, както и предоставяне на обучение и техническа помощ за планирането и изграждането на капацитет и за гарантирането на най-високи стандарти за интегритет;
 д)
 обмен, когато е целесъобразно, на относима информация и данни, като се зачитат правните изисквания на всяка от страните по отношение на поверителността на чувствителните данни и защитата на личните данни;
 е)
 участие, когато е приложимо и целесъобразно, в координирани действия между митническите органи на страните;
 ж)
 установяване, когато е приложимо и целесъобразно, на взаимно признаване на програмите за одобрени икономически оператори и на митническите проверки, включително равностойни мерки за улесняване на търговията;
 з)
 осъществяване, където е приложимо и целесъобразно, на възможностите за свързване на съответните митнически транзитни системи; както и
 и)
 подобряване на изпълнението на митнически задължения в търговските отношения между Европейския съюз и Република Армения, включително сътрудничество относно произхода на стоките.
 Член 124
 Административна взаимопомощ
 Без да се засягат другите форми на сътрудничество, предвидени в настоящото споразумение, и по-специално


text:
в член 123 от него, страните си оказват административна взаимопомощ по митнически въпроси в съответствие с разпоредбите на Протокол II относно административната взаимопомощ по митнически въпроси към настоящото споразумение.
 Член 125
 Определяне на митническата стойност
 1. Страните прилагат разпоредбите на Споразумението за прилагане на член VII от ГАТТ от 1994 г., включително всички последващи изменения, за определянето на стойността на стоки за митнически цели при търговията между страните. Тези разпоредби се включват в настоящото споразумение и стават част от него, mutatis mutandis.
 2. Страните си сътрудничат с цел постигане на общ подход към въпросите, свързани с определянето на митническата стойност.
 Член 126
 Митнически подкомитет
 1. Създава се Митнически подкомитет.
 2. Митническият подкомитет провежда редовни заседания и наблюдава прилагането на настоящата глава, включително по въпроси на митническото сътрудничество, улесняването на търговията, трансграничното митническо сътрудничество и управление, свързаната с митниците техническа помощ, правилата за произход, прилагането на правата върху интелектуалната собственост от митниците, както и административната взаимопомощ по митнически въпроси.
 3. Митническият подкомитет, inter alia:
 a)
 следи за правилното действие на настоящата глава и на Протокол II относно административната взаимопомощ по митнически въпроси към настоящото споразумение;
 б)
 приема практически механизми и мерки за прилагане на настоящата глава и на Протокол II относно административната взаимопомощ по митнически въпроси към настоящото споразумение, включително относно обмена на информация и данни, взаимното признаване на митнически проверки и програми за търговско партньорство и взаимно договорените ползи;
 в)
 обменя становища относно въпроси от общ интерес, включително относно бъдещи мерки и ресурсите, необходими за тяхното изпълнение и прилагане; както и
 г)
 отправя препоръки до Комитета за партньорство, когато е целесъобразно.
 ГЛАВА 3
 Технически пречки пред търговията
 Член 127
 Цел
 Целта на настоящата глава е да се улесни търговията със стоки между страните, като се предостави рамка за предотвратяване,набелязване и премахване на ненужни пречки пред търговията в обхвата на Споразумението за техническите пречки пред търговията, съдържащо се в приложение 1A към Споразумението за СТО (наричано по-нататък „Споразумение за ТПТ“).
 Член 128
 Приложно поле и определения
 1. Настоящата глава се прилага по отношение на изготвянето, приемането и прилагането от всяка страна на стандартите, техническите регламенти и процедурите за оценяване на съответствието, установени в Споразумението за ТПТ, които засягат или могат да засегнат търговията със стоки между страните.
 2. Независимо от разпоредбата на параграф 1, настоящата глава не се прилага нито за санитарните и фитосанитарните мерки, определени в приложение А към Споразумението за санитарните и фитосанитарните мерки, което се съдържа в приложение 1А към Споразумението за СТО (наричано по-нататък „Споразумението за СФМ“), нито за спецификациите за закупуване, изготвени от държавни органи, съдържащи изискванията им относно производството или потреблението.
 3. За целите на настоящата глава се прилагат определенията от приложение 1 към Споразумението за ТПТ.
 Член 129
 Споразумението за ТПТ
 Страните потвърждават правата и задълженията, които те имат една към друга съгласно Споразумението за ТПТ, което се включва в настоящото споразумение и става част от него.
 Член 130
 Сътрудничество за премахване на техническите пречки пред търговията
 1. Страните засилват своето сътрудничество в сферата на стандартите, техническите регламенти, метрологията, надзора на пазара, акредитацията и


text:
процедурите за оценяване на съответствието с цел повишаване на взаимното разбиране на съответните им системи и улесняване на достъпа до съответните им пазари. За тази цел страните се стремят да определят и разработят регулаторни механизми и инициативи за сътрудничество, адаптирани към конкретните въпроси или сектори, които могат да включват, но не се ограничават до:
 a)
 обмен на информация и опит относно подготовката и прилагането на техните технически регламенти и процедури за оценяване на съответствието;
 б)
 работа в посока на сближаването или съгласуването на техническите регламенти и процедурите за оценяване на съответствието;
 в)
 насърчаване на сътрудничеството между съответните им организации, които са отговорни за метрологията, стандартизацията, оценяването на съответствието и акредитацията; както и
 г)
 обмен на информация относно промени в съответните регионални и многостранни форуми в областта на стандартите, техническите регламенти, процедурите за оценяване на съответствието и акредитацията.
 2. С цел да се насърчи взаимната търговия, страните:
 a)
 се стремят да намалят съществуващите между тях различия по отношение на техническите регламенти, метрологията, стандартизацията, надзора на пазара, акредитацията и процедурите за оценяване на съответствието, включително чрез насърчаване на използването на съответните международно договорени инструменти;
 б)
 насърчават, в съответствие с международните правила, използването на акредитацията в подкрепа на оценката на техническата компетентност на органите за оценяване на съответствието и техните дейности; както и
 в)
 насърчават участието и, когато е възможно, членството на Република Армения и на съответните ѝ национални органи в европейските и международните организации, чиято дейност е свързана със стандарти, оценяване на съответствието, акредитация, метрология и свързани с тях функции.
 3. Страните се стремят да установят и поддържат процес, чрез който да се постигне постепенно сближаване на техническите регламенти, стандарти и процедури за оценяване на съответствието на Република Армения с тези на Европейския съюз.
 4. За областите, в които е постигнато съответствие, страните може да разгледат договарянето на споразумения относно процедурите за оценяване на съответствието и приемане на промишлени продукти.
 Член 131
 Маркиране и етикетиране
 1. Без да се засяга член 129 от настоящото споразумение и по отношение на техническите регламенти, свързани с изискванията за етикетиране или маркиране, страните потвърждават принципите на глава член 2, параграф 2 от Споразумението за ТПТ, съгласно които тези изисквания не се изготвят, приемат или прилагат с цел създаване на ненужни пречки пред международната търговия или по начин, който води до това. За тази цел изискванията за етикетиране или маркиране не са по-ограничителни по отношение на търговията, отколкото е необходимо за постигане на оправдана цел, като се имат предвид рисковете, които би породило неизпълнението на тази цел. Страните насърчават използването на международно хармонизирани изисквания за маркиране. Когато е целесъобразно, страните се стремят да приемат сменяемо или непостоянно етикетиране.
 2. По-специално по отношение на задължителните изисквания за етикетиране или маркиране страните:
 a)
 се стремят да сведат до минимум изискванията си за маркиране или етикетиране в търговията помежду си, освен когато те са необходими за защита на здравето, безопасността или околната среда или поради други разумни цели на държавната политика; и
 б)
 си запазват правото да изискват информацията върху етикетите или маркировките да бъде на изрично указан език от


text:
една от страните.
 Член 132
 Прозрачност
 1. Без да се засяга глава 12, всяка от страните гарантира, че нейните процедури за разработване на технически регламенти и процедури за оценяване на съответствието осигуряват възможност за публични консултации на заинтересованите страни на подходящ ранен етап, когато мненията, получени в резултат на публичната консултация могат да бъдат отразени и взети предвид, освен когато това не е възможно поради извънредна ситуация или заплаха от такава, свързани с безопасността, здравето, опазването на околната среда или националната сигурност.
 2. В съответствие с член 2, параграф 9 от Споразумението за ТПТ всяка от страните предвижда срок за предоставяне на мнения на подходящ ранен етап, след като уведоми за предлагани технически правила или процедури за оценяване на съответствието. Когато процес на консултация относно предлагани технически регламенти или процедури за оценяване на съответствието е отворен за обществеността, всяка от страните позволява на другата страна или на физически или юридически лица на другата страна да участват в публични консултации при условия, които са не по-малко благоприятни от предоставените на нейните собствени физически и юридически лица.
 3. Всяка от страните гарантира, че приетите от нея технически регламенти и процедури за оценяване на съответствието са публично достъпни.
 ГЛАВА 4
 Санитарни и фитосанитарни въпроси
 Член 133
 Цел
 Целта на настоящата глава е да определи принципите, приложими към санитарните и фитосанитарните (СФС) мерки в търговията между страните, както и сътрудничество в областта на благосъстоянието на животните. Тези принципи се прилагат от страните по начин, който улеснява търговията, като същевременно се съблюдава равнището на защита по отношение на живота или здравето на хората, животните и растенията.
 Член 134
 Многостранни задължения
 Страните потвърждават своите права и задължения, произтичащи от Споразумението за СФС.
 Член 135
 Принципи
 1. Страните гарантират, че СФС мерките са разработени и прилагани въз основа на принципите на пропорционалност, прозрачност, недискриминация и научна обосновка, като се вземат предвид международни стандарти, като стандартите, определени в Международната конвенция по растителна защита от 1951 г. (МКРЗ), Световната организация за здравеопазване на животните (OIE) и Комисията по Кодекс алиментариус (Codex).
 2. Всяка от страните гарантира, че СФС мерките ѝ не водят до произволна или необоснована дискриминация между нейната територия и територията на другата страна, когато преобладават еднакви или сходни условия. СФС мерките не се прилагат по начин, който може да представлява прикрито ограничение на търговията.
 3. Всяка от страните гарантира, че се прилагат СФС мерки и процедури и се извършват проверки.
 4. Всяка от страните отговаря на искания за информация, получени от компетентен орган на другата страна, не по-късно от два месеца от получаването на искането и по начин, който не е по-малко благоприятен за вносните продукти в сравнение с местните продукти.
 Член 136
 Изисквания по отношение на вноса
 1. Изискванията на страната вносител по отношение на вноса са приложими към цялата територия на страната износител, при спазване на член 137.
 2. Изискванията по отношение на вноса, установени в сертификати, се основават на принципите на Codex, OIE и МКРЗ, освен ако изискванията за внос са подкрепени от научно обоснована оценка на риска, извършена в съответствие с разпоредбите на


text:
Споразумението за СФС.
 3. Изискванията, установени в разрешенията за внос, не съдържат по-строги санитарни и ветеринарни условия в сравнение с предвидените в сертификатите, посочени в параграф 2.
 Член 137
 Мерки, свързани със здравето на животните и растенията
 1. Страните възприемат понятието „райони, свободни от вредители или болести“ и „райони с ниска степен на разпространение на вредители или болести“ в съответствие със Споразумението за СФС и приложимите стандарти, насоки или препоръки на Codex, OIE и МКРЗ.
 2. При определянето на райони, свободни от вредители или болести, и на райони с ниска степен на разпространение на вредители или болести страните взимат под внимание фактори като географско местоположение, екосистеми, епидемиологичния надзор и ефективност на санитарния или фитосанитарния контрол в тези райони.
 Член 138
 Инспекции и одити
 Страната вносител може да извършва за собствена сметка инспекции и одити на територията на страната износител с цел оценка на системите за инспекции и сертифициране на страната износител. Тези инспекции и одити се извършват в съответствие с приложимите международни стандарти, насоки и препоръки.
 Член 139
 Обмен на информация и сътрудничество
 1. Страните обсъждат и обменят информация относно съществуващи СФС мерки и мерки в областта на хуманното отношение към животните, както и относно тяхното разработване и прилагане. При тези обсъждания и обмен на информация се вземат предвид Споразумението за СФС и приложимите стандарти, насоки и препоръки на Codex, OIE и IPPC, в зависимост от случая.
 2. Страните си сътрудничат в областта на здравето на животните, благосъстоянието на животните и фитосанитарните въпроси чрез обмен на информация, експертни знания и опит с цел да се изгради капацитет в тази област.
 3. Страните, по искане на една от тях, своевременно установяват диалог по СФС въпроси с цел разглеждане на свързани с тях проблеми и други спешни въпроси, обхванати от настоящата глава. Комитетът за партньорство може да приема процедурни правила за провеждането на тези диалози.
 4. Страните посочват и редовно актуализират звената за контакт по въпроси, обхванати от настоящата глава.
 Член 140
 Прозрачност
 Всяка от страните:
 a)
 се стреми към прозрачност по отношение на СФС мерки, приложими за търговията, и по-специално за СФС изисквания, прилагани за внос от другата страна;
 б)
 съобщава, по искане на другата страна и в рамките на два месеца от датата на това искане, СФС изискванията, които се прилагат по отношение на вноса на конкретни продукти, включително дали е необходима оценка на риска; както и
 в)
 уведомява другата страна за сериозни или значителни рискове за общественото здраве или за здравето на животните или на растенията, включително извънредни ситуации, свързани с храните. Това уведомление се извършва в писмена форма в срок от два работни дни от датата, на която е разкрит рискът.
 ГЛАВА 5
 Търговия с услуги, установяване и електронна търговия
 Раздел A
 Раздел а общи разпоредби
 Член 141
 Цел, приложно поле и обхват
 1. Страните, като потвърждават отново своите задължения, произтичащи от Споразумението за СТО, определят с настоящото споразумение необходимите договорености за постепенна реципрочна либерализация на установяването и търговията с услуги, както и за сътрудничество в областта на електронната търговия.
 2. Никоя от разпоредбите на настоящата глава не


text:
се тълкува по начин, който да налага на страните каквито и да е задължения по отношение на държавните поръчки, за които се прилага глава 8.
 3. Настоящата глава не се прилага за предоставяни от една от страните субсидии, за които се прилага глава 10.
 4. В съответствие с настоящата глава всяка от страните си запазва правото да въвежда и поддържа нови разпоредби за постигане на законни цели на политиката.
 5. Настоящата глава не се прилага по отношение на мерки, които засягат физически лица, търсещи достъп до пазара на труда на някоя от страните, нито по отношение на мерките, отнасящи се до гражданството, пребиваването или трудовата заетост с безсрочен характер.
 6. Никоя от разпоредбите в настоящата глава не възпрепятства някоя от страните да прилага мерки за уреждане на влизането или временния престой на физически лица на своя територия, включително мерките, необходими за опазване на неприкосновеността на физическите лица и за гарантиране на нормалното им придвижване през границите, при условие че тези мерки не се прилагат по начин, по който да се премахват или намаляват ползите за която и да е страна, които произтичат в съответствие с конкретно задължение от настоящата глава и приложенията към настоящото споразумение.
 Член 142
 Определения
 За целите на настоящата глава:
 a)
 „мярка“ означава всяка мярка, приета от една от страните, независимо дали под формата на закон, подзаконов акт, правило, процедура, решение, административно действие или под каквато и да било друга форма;
 б)
 „мерки, приети или запазени от една от страните“ означава мерки, приети от:
 i)
 централни, регионални или местни органи на управление на една от страните; както и
 ii)
 неправителствени органи на една от страните, упражняващи правомощия, възложени им от централни, регионални или местни органи на управление на тази страна;
 в)
 „физическо лице от една от страните“ означава гражданин на държава членка или гражданин на Република Армения съгласно съответните законодателства;
 г)
 „юридическо лице“ означава всеки правен субект, надлежно учреден или организиран по друг начин съгласно приложимото право с цел печалба или с друга цел, който е частна или държавна собственост, включително дружество, доверителен фонд, съдружие, съвместно предприятие, еднолично предприятие или сдружение;
 д)
 „юридическо лице от една от страните“ означава юридическо лице, което е учредено съгласно правото съответно на държава — членка на Европейския съюз, или на Република Армения, чието седалище, централно управление или основно място на стопанска дейност е съответно на територията, на която се прилага Договорът за функционирането на Европейския съюз, или съответно на територията на Република Армения;
 когато само седалището или централното управление на това юридическо лице е на територията, на която се прилага Договорът за функционирането на Европейския съюз, или съответно на територията на Република Армения, то не се счита за юридическо лице от Европейския съюз или съответно за юридическо лице от Република Армения, освен ако дейността му е действително и трайно свързана с икономиката на Европейския съюз или съответно на Република Армения.
 е)
 независимо от предходните разпоредби, корабоплавателните дружества, установени извън Европейския съюз или извън Република Армения, които са под контрола на граждани съответно на държавите членки или на Република Армения, също се